Viime kesänä alkanut Finlayson Live -konserttisarja jatkuu vuonna 2021.
Keskiviikosta 7. heinäkuuta alkaen Väinö Linnan aukiolla esiintyvät viikon välein Antti Autio, Viitasen Piia, Elias Gould, Kauko Röyhkä, Matti Johannes Koivu ja kesäkeikat 11. elokuuta päättävä Vahtera.
Akustiset konsertit ovat ilmaisia sekä ikärajattomia ja alkavat kello 20.
Finlayson Live -konsertit ovat osa Finlaysonin alueen monipuolista kesäohjelmaa. Tapahtumat keskittyvät tänä vuonna Väinö Linnan aukiolle. Musiikista nautitaan peräti kolmena päivänä viikossa.
Keskiviikkoisin Finlayson Live -konsertit tarjoavat intiimiä tunnelmointia, torstaisin luvassa on bändien esityksiä ja lauantaisin fiilistellään retromusaa vinyylilevyiltä. Kaikki tapahtumat järjestetään koronaohjeistukset ja yleisörajoitukset huomioiden.